
ROMÂNIA

JUDEȚUL ALBA

MUNICIPIUL ALBA IULIA

PRIMAR
Nr.97.589/2025
REFERAT DE APROBARE
 la proiectul de  hotărâre privind aprobarea vânzării prin negociere directă a unui imobil (teren) situat în Alba Iulia, Piața Iuliu Maniu, FN

Prin proiectul de hotărâre supus spre dezbatere Consiliului Local al municipiului Alba Iulia, propun  aprobarea vânzării prin negociere directă către Pojar Ioan Emil a imobilului (teren), proprietate privată a municipiului Alba Iulia, situat în Alba Iulia, Piața Iuliu Maniu, înscris în CF nr.74751 Alba Iulia, cu nr.cadastral 74751 și nr.top.866/5/1/2, în suprafață de 73 mp, cu categoria de folosință curți-construcții, având cod de clasificare 9  și valoarea de inventar de 25.833,50 lei.


Referitor la acest proiect de hotărâre, vă facem cunoscute următoarele:


Terenul ce face obiectul prezentului proiect de hotărâre este situat în Alba Iulia, Piața Iuliu Maniu (în spatele fostului sediu al BNR), în zona Centru a municipiului Alba Iulia, are o suprafață de 73 mp, pe acest teren fiind amplasate două garaje subterane proprietatea dlui Pojar Ioan Emil, garaje edificate de acesta în temeiul Autorizației de construire nr.35/17.05.1991, deasupra acestor garaje subterane fiind amenajată o zonă verde.


 Se propune aprobarea vânzării prin procedura negocierii directe având în vedere faptul că acest teren este aferent construcțiilor (garaje subterane), care se află în proprietatea petentului Pojar Ioan Emil, ceea ce face ca acest teren să poată fi vândut doar către acesta.


Prin prezentul proiect de hotărâre mai propunem însușirea raportului de evaluare efectuat de către evaluator autorizat Roșu Adriana Eusența – Membru Titular ANEVAR, pentru imobilul (teren), proprietate privată a municipiului Alba Iulia, situat în Alba Iulia, Piața Iuliu Maniu, înscris în CF nr.74751 Alba Iulia, cu nr.cadastral 74751 și nr.top.866/5/1/2, în suprafață de 73 mp, având categoria de folosință curți-construcții, la valoarea de 27.000 lei la care se adaugă TVA.


 Vă propunem stabilirea prețului minim de pornire a negocierii directe la suma de 27.000 lei – sumă reprezentând valoarea de piață a acestui imobil, la care se adaugă TVA, pentru următoarele considerente:


Potrivit dispozițiilor art.363 alin.(6) din OUG nr.57/2019 privind Codul administrativ, cu modificările și completările ulterioare, ”cu excepţia cazurilor în care prin lege se prevede altfel, preţul minim de vânzare, aprobat prin hotărâre a Guvernului sau prin hotărâre a autorităţilor deliberative de la nivelul administraţiei publice locale, după caz, va fi valoarea cea mai mare dintre preţul de piaţă determinat prin raport de evaluare întocmit de evaluatori persoane fizice sau juridice, autorizaţi, în condiţiile legii, şi selectaţi cu respectarea legislaţiei în domeniul achiziţiilor publice, şi valoarea de inventar a imobilului.”

Astfel, potrivit fișei mijlocului fix, valoarea de inventar a terenului ce face obiectul prezentului proiect de hotărâre este de 25.833,50 lei.


Valoarea de piață a terenului conform raportului de evaluare întocmit de evaluator Roșu Adriana Eusența – Membru Titular ANEVAR este în cuantum de 27.000 lei (73 euro/mp) valoare care nu include TVA.


Prin urmare, după cum se poate observa, valoarea de piață a imobilului stabilită prin raportul de evaluare este mai mare decât valoarea de inventar a acestuia, motiv pentru care vă propunem stabilirea prețului minim de vânzare la valoarea de piață a terenului, la care se adaugă TVA aferent.


Vă mai aducem la cunoștință faptul că prin dispozițiile HCL nr.191/2009, a fost parcelat un teren proprietate a municipiului Alba Iulia, în suprafață de 3.178 mp, în două parcele, una în suprafață de 3.105 mp și cealaltă în suprafață de 73 mp, parcela în suprafață de 73 mp fiind trecută din domeniul public în domeniul privat al municipiului Alba Iulia, schimbându-se și categoria de folosință a acesteia din ”alei acces și zone verzi” în ”teren construibil” (curți construcții).


La solicitarea dlui.Pojar Ioan Emil, prin dispozițiile HCL nr.300/2009, Consiliul Local al municipiului Alba Iulia a aprobat vânzarea către acesta a terenului ce face și obiectul prezentului proiect de hotărâre, prețul de vânzare stabilit la acea dată fiind de 28 euro/mp plus TVA.


Cu toate acesta, dl.Pojar Ioan Emil nu a făcut demersurile necesare perfectării contractului de vânzare-cumpărare, manifestându-și intenția de a achiziționa terenul în cauză doar în cursul anului trecut (2024).


Întrucât atât legislația aplicabilă în domeniul vânzării bunurilor proprietate privată a statului sau a unităților administrativ-teritoriale a suferit modificări, precum și datorită faptului că între timp și valoarea de piață a terenului s-a schimbat, dispozițiile HCL nr.300/2009 nu mai pot fi puse în aplicare, aceasta devenind caducă.


Urmare a acestui fapt, dl.Pojar Ioan Emil, proprietarul construcțiilor edificate pe acest teren, a solicitat din nou cumpărarea terenului aferent celor două garaje subterane pe care le deține, motiv pentru care vă supunem spre dezbatere prezentul proiect de hotărâre.

La elaborarea proiectului de hotărâre s-au mai avut în vedere prevederile art.129 alin.(2) lit."c", coroborat cu art.129 alin.(6) lit.”b”, ale art.139 alin.(2), ale art.196 alin.(1) lit.”a” și ale art.364 alin.(1) din OUG nr.57/2019 privind Codul administrativ, cu modificările și completările ulterioare, dispozițiile art.6 din Legea nr.18/1991 – Legea fondului funciar, republicată, cu modificările și completările ulterioare, dispozițiile art.888 și ale art.1650 din Legea nr.287/2009 privind Codul civil, republicată, cu modificările și completările ulterioare.

